C 100/74
LT
Europos Sąjungos oficialusis leidinys
2023 3 16
6.2.
Kai kurios Viduržemio jūros regiono šalys nenoriai imasi sparčios skaitmeninės pertvarkos.
Politinis nenoras kyla dėl baimės prarasti gyventojų kontrolę, o tai lemia filtravimą ir cenzūrą.
Tuo tarpu skaitmeninės priemonės gali padėti pilietinės visuomenės organizacijoms būti išgirstoms ir skatinti demokratiją.
Tuniso nacionalinio dialogo ketvertas, 2015 m.
Nobelio taikos premijos laureatas, yra svarbaus vaidmens, kurį pilietinės visuomenės organizacijos gali atlikti siekiant taikaus visuomenės virsmo, pavyzdys.
6.3.
Kadangi skaitmeninimas sudaro sąlygas socialiniam ir ekonominiam vystymuisi, nepriklausoma institucija turėtų sukurti tinkamą skaitmeninę reguliavimo sistemą, kuria būtų propaguojami skaitmeninių teisių principai, pavyzdžiui, interneto neutralumas.
6.4.
Dėl spartaus skaitmeninimo didėja kibernetinių grėsmių rizika.
Valdžios institucijų vaidmuo yra labai svarbus kuriant tinkamai parengtą teisinę sistemą naudotojams apsaugoti.
Šiuo metu Marokas, Tunisas, Alžyras ir Egiptas yra priėmę kibernetinio saugumo įstatymus.
Tačiau šiuose teisės aktuose nėra pakankamai duomenų apsaugos elementų (31).
Tai labai svarbu siekiant apsaugoti neskelbtinus asmens duomenis, pavyzdžiui, su sveikata susijusius ir kitus duomenis.
6.5.
Duomenų apsauga tampa viena svarbiausių skaitmeninės pertvarkos sričių.
Politikos formuotojų darbotvarkėje svarbią vietą užima klausimas dėl nuosavybės teisių į didžiulius duomenų kiekius ir jų apsaugos.
Taip reaguojama į didžiųjų duomenų analizės bangą ir į tai, kad socialinių tinklų platformos įgyja precedento neturinčią galią ir įtaką.
Teigiama, kad pietinėse kaimyninėse šalyse vis dar nepakankamai išplėtota reglamentavimo sistema, o besiformuojančioms technolo­ gijoms skirti teisės aktai priimami nepakankamai greitai (32).
Netgi yra šalių, kuriose aiškiai pareiškiama, kad nėra politinės valios siekti pažangos šiuo klausimu.
Ši problema dar aktualesnė, kai kalbama apie neskelbtinus duomenis, pavyzdžiui, duomenis, susijusius su sveikatos programomis ir platformomis.
Skepticizmas visų pirma vyrauja pietinėse šalyse, kuriose dar gali būti nepriimti teisės aktai dėl Bendrojo duomenų apsaugos reglamento (BDAR) ir panašių privatumo apsaugos priemonių.
Europoje Skaitmeninių paslaugų aktu (SPA) ir Skaitmeninių rinkų aktu (SRA) siekiama sukurti saugesnę skaitmeninę erdvę naudotojams, kartu skatinti inovacijas ir konkurencingumą.
6.6.
Skaitmeninis piratavimas – dar vienas skaitmeninimo keliamas pavojus.
Skaitmeninius kūrinius, kuriems taikomos intelektinės nuosavybės teisės, labai lengva ir pigu kopijuoti ir platinti dideliu mastu.
Nuo šio reiškinio labiau nukentės kūrybinės įmonės, o nepriėmus veiksmingų teisės aktų, menininkų ir kūrybos darbuotojų verslo modeliai taps netvarūs.
6.7.
Skaitmeninimas gali lemti piliečių priespaudą.
Kai kuriose šalyse skaitmeninės teisės tampa valdžios institucijų taikiniu, nes skaitmeninimas laikomas sekimo priemone.
Pavyzdžiui, dėl pandemijos buvo naudojamos vietos nustatymo programos viruso plitimui stebėti, o tai sukėlė susirūpinimą dėl žmogaus teisių (33).
Galimas kiekvienos skaitmeninės veiklos sekimas kelia rimtą grėsmę demokratijai ir gali būti naudojamas kaip priespaudos priemonė.
2021 m. ataskaitoje „Freedom of NET“ geriausiai įvertinti Prancūzija (78 balai iš 100), Italija (76), Tunisas (63), Marokas (53), Libanas (51), Jordanija (47), Turkija (34), ir Egiptas (26) (34).
6.8.
Tebesitęsianti skaitmeninė atskirtis gali lemti didesnę nelygybę ir skirtumus Viduržemio jūros regione.
Kai kuriose šalyse nėra pakankamos skaitmeninės infrastruktūros (aprėpties arba prieigos prie fiksuotojo plačiajuosčio ryšio), o kai kuriose atokiose ir kaimo vietovėse gali tiesiog nebūti aprėpties arba 4G/5G tinklų.
Kitas atskirtį lemiantis veiksnys – nepakankami gyventojų skaitmeniniai įgūdžiai ir skaitmeninis neraštingumas.
Konkrečiai, žemas skaitmeninio raštingumo lygis labiau paplitęs pietinėse šalyse, visų pirma tarp moterų ir vyresnio amžiaus asmenų (35).
(31) (32) (33) (34) (35)
Langendorf, M., „Applying Europe’s Digital Agenda in Mediterranean Partner Countries: Opportunities and Pitfalls“, IEMed.
Mediterranean Yearbook, 2021 m.
Sidło, K., „Digital Transformation in the Southern Neighbourhood“, EuroMeSCo Euromed Survey, 2021 m.
Langendorf, M., „Applying Europe’s Digital Agenda in Mediterranean Partner Countries: Opportunities and Pitfalls“, IEMed.
Mediterranean Yearbook, 2021 m. https://freedomhouse.org/policy-recommendations/internet-freedom Sidło, K., „Digital Transformation in the Southern Neighbourhood“, EuroMeSCo Euromed Survey, 2021 m.